Lahta Sammung ginra ni hta Mungkan Ka-Ni nanghpam Ninghkap Masat ninghtoi hpawng galaw.
- Category: Shiga
- Published Date
- Written by KNET
Mungkan Ka-ni Nanghpam Pat Jasan Ninghkap Masat N’htoi hpe dai ni 2014 June (26) ya shani Mungkan ting ndai masat n’htoi hpe madi shadaw ai hpawng lamang galaw nga ai hte maren Kawng Hka Buga Nanghpam Pat Jasan Komiti kaw nna woi awn let Bang Noi, Sut Ring, Bang Ngu, Loi Hkang, Kawng Hka na mung shawa mari (700) jan shang lawm nna Kawng Hka Mung Shawa Hpyen Hpung Ginjaw gawknu hta Mungkan Ka-ni Nanghpam Ninghkap masat n’htoi hpe madi shadaw ai nanghpam pat jasan hkaw tsun hpawng galaw ai lam hpe chye lu ai.
Ndai hpawng hta Mung shawa ni kaw nna shawnglam de ka-ni nanghpam hpe hkai, dut, mari, lu sha ai lam hpe laja lana ninghkap gasat mat wa na lam hpe chye lu ai.
Mungkan Ka-ni Nanghpam Ninghkap Masat Ninghtoi hpe Ga Leng Buga hte Na Hkyem Buga ni ginrun nna Ga Leng Buga, Wun Hpaw gawknu hta shawa masha marai (150) jan shang lawm nna Mungkan Ka-ni Nanghpam Ninghkap masat n’htoi hpe madi shadaw ai nanghpam pat jasan hkaw tsun hpawng hpe galaw ai rai nna Kadin, Gawdin ginsup shingjawng ai lam hpe mung galaw ai lam hpe chye lu ai.
Lai was sai 2014 June (25) ya hta mung Ma Je mare buga masha ni Jinghpaw, Miwa, Sam, Bawlawng yawng pawnghpawm nna mare shinggrup marawn jahtau n-gun madun let ka-ni nanghpam hpe ninghkap ai lamang galaw ai hpe chye lu ai.
kac_Latn kac_Latn eng_Latn eng_Latn kac_Latn kac_Latn kac_Latn kac_Latn